
SPOROČILO ZA JAVNOST

Zdravstveni dom Velenje s 1. decembrom uvaja komunikacijo prek portala zVEM

Velenje, 6. november 2026 – Obveščamo vas, da bomo v Zdravstvenem domu Velenje s 1. decembrom 2026 začeli uporabljati portal zVEM preko katerega lahko pacienti komunicirajo s svojim izbranim osebnim zdravnikom, zobozdravnikom, pediatrom in ginekologom.  
Uvedba portala zVEM je del nacionalnega projekta Zdravje na daljavo, ki ga izvajata Nacionalni inštitut za javno zdravje in Ministrstvo za zdravje. Namen projekta je vzpostaviti enoten, varen in uporabnikom prijazen način elektronske komunikacije med pacienti in zdravstvenimi delavci po vsej Sloveniji. Prek portala zVEM lahko pacienti komunicirajo s svojim izbranim zobozdravnikom na enak način kot z osebnim zdravnikom, pediatrom ali ginekologom.
Portal zVEM pacientom omogoča, da na enem mestu dostopajo do svojih zdravstvenih podatkov, izvidov, receptov, napotnic in drugih zdravstvenih dokumentov ter elektronsko komunicirajo s svojimi zdravstvenimi timi. Komuniciranje z izbranim zdravnikom trenutno ni možno in bo vzpostavljeno s 1. decembrom.
Kaj se spreminja za paciente Zdravstvenega doma Velenje?
S 1. decembrom 2026 registracija novih uporabnikov v dosedanji portal IRIS ne bo več mogoča.
Pacienti, ki portal IRIS že uporabljajo, ga bodo lahko nemoteno uporabljali do njegovega popolnega izklopa, ki je predviden najpozneje do 1. marca 2027.
Pacientom priporočamo, da si pravočasno uredijo dostop do portala zVEM in postopoma preidejo na nov način elektronske komunikacije.
Pomembno – dostop do portala IRIS ne velja za zVEM
Paciente posebej opozarjamo, da registracija, ki so jo opravili v ambulanti za uporabo portala IRIS in pri kateri so prejeli enkratni kodi po elektronski pošti in SMS-sporočilu, ne omogoča dostopa do portala zVEM.
Za uporabo portala zVEM je potrebna prijava prek državnega sistema SI-PASS z ustrezno elektronsko identiteto, na primer z mobilno identiteto smsPASS, kvalificiranim digitalnim potrdilom ali elektronsko osebno izkaznico.
Portal je dostopen na spletni strani https://zvem.ezdrav.si, na voljo pa je tudi mobilna aplikacija zVEM.
Kako urediti dostop do portala zVEM?
Prijava v portal zVEM poteka prek državnega sistema SI-PASS. Za prijavo lahko uporabniki uporabijo kvalificirano digitalno potrdilo, predhodno aktivirano elektronsko osebno izkaznico, mobilno identiteto smsPASS ali drugo ustrezno digitalno identiteto.
Pacienti, ki še nimajo urejene digitalne identitete, lahko informacije o njeni pridobitvi in postopku prve prijave najdejo v navodilih za prvo prijavo v portal zVEM ali v informativni zloženki zVEM.
Ko imajo uporabniki urejeno ustrezno digitalno identiteto, se lahko prijavijo v portal zVEM na spletni strani https://zvem.ezdrav.si.
Na voljo je tudi mobilna aplikacija zVEM.
Za pomoč pri uporabi sistema SI-PASS je na voljo brezplačna telefonska številka 080 20 02, za pomoč pri uporabi portala zVEM pa 080 72 99.
Ali bo še vedno mogoče poklicati ambulanto?
Da. Uporaba portala zVEM ni obvezna. Pacienti bodo lahko z ambulantami še naprej komunicirali tudi po telefonu, osebno ali po pošti.
Novi sistem predstavlja dodatno možnost varne elektronske komunikacije in ne ukinja drugih načinov dostopa do zdravstvenih storitev.
Zakaj uvajamo zVEM?
Z uvedbo enotnega sistema želimo pacientom omogočiti varnejšo in preglednejšo elektronsko komunikacijo, zdravstvenim delavcem pa olajšati administrativno delo in zmanjšati uporabo različnih komunikacijskih sistemov.
Zdravstveni dom Velenje se tako pridružuje zdravstvenim ustanovam po Sloveniji, ki postopoma prehajajo na enoten nacionalni sistem elektronske komunikacije s pacienti.
Zahvaljujemo se vam za razumevanje in sodelovanje pri prehodu na nov način komunikacije.

Za več informacij: pr.zdv@zd-velenje.si 

